**Prea târziu**

*Gabriela Mimi Boroianu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prea târziu

Pe câmp nechează iarna ca o mânză,

Ciulinii-n promoroacă i-a-ncălțat!

S-a sinucis plângând ultima frunză

Când lacrima de cer a înghețat.

Întunericul prin colțuri se strecoară

Și Luna e mai mare ca oricând

Par îngerii, pe raze că-i coboară

Când tu vorbești, absent, cu mine-n gând.

Cuvintele-s cărări pe neputință

Când visele sunt iernii albii fulgi,

Ne-a înghețat în suflete-o credință

De când alergi la mine și n-ajungi.

Te mai ascult cum îmi vorbești șoptit

Iar lacrima mi-e țurțur, a-nghețat...

E dulce fructul atunci când e oprit

Dar prețul lui acum l-am învățat.

O pătură de nea ne învelește.

Se stinge-n cer tăcut ultima stea,

Când iarna-n vifor parcă ne vestește

Că-i prea târziu să mai rostim "aș vrea"...

de Gabriela Mimi Boroianu

30.11.2014